Η ευχή της Μωρήν να πάει στην Ελλάδα εκπληρώνεται
από το Ίδρυμα «Κάνε Μια Ευχή» για καρκινοπαθή παιδιά
Μια 16χρονη κοπέλα από την Αμερικανική Πολιτεία Βιρτζίνια, η Μωρήν Μαρς, που έπασχε από καρκίνο, είχε ευχηθεί να γίνει μια μέρα καλά και να μπορέσει να επισκεφθεί την Ελλάδα. Η επιθυμία της αυτή εκπληρώνεται τώρα. Η σχετική ανακοίνωση έγινε στην Πρεσβεία της Ελλάδος στην Ουάσιγκτον. Η Μωρήν, τα αδέλφια της, οι γονείς της, οι γιαγιάδες της και οι παππούδες της ήρθαν στην Ελληνική Πρεσβεία με λιμουζίνα που πρόσφερε για τον σκοπό αυτό το Ίδρυμα «Κάνε Μια Ευχή», το οποίο εκπληρώνει επιθυμίες παιδιών με καρκίνο και άλλες συναφείς παθήσεις. Στην είσοδο της Πρεσβείας ο επιτετραμμένος Ιωάννης Βραΐλας υποδέχτηκε την οικογένεια Μαρς και παιδιά ομογενών από την τοπική εκκλησία του Αγίου Γεωργίου, πρόσφεραν στην Μωρήν λουλούδια. Η επίσημη υποδοχή έγινε αμέσως μετά από τον Πρέσβη Βασίλη Κασκαρέλη στο γραφείο του, μέσα σε μια ατμόσφαιρα γεμάτη ζεστασιά κι ανθρωπιά. Οι εκπλήξεις για την Μωρήν δεν σταμάτησαν εδώ. Ο δήμαρχος της Σαντορίνης Αναστάσιος Ζώρζος και ο Πρόεδρος του Δημοτικού Συμβουλίου του νησιού Αριστείδης Χλωρίδης, μιλώντας από την άλλη άκρη ζωντανού διαδικτυακού κυκλώματος ανακοίνωσαν στην Μωρήν ότι θα την κάνουν επίτιμο πολίτη Σαντορίνης, όταν με το καλό πατήσει το πόδι της εκεί. Αλλά πως αναπτύχτηκε το ενδιαφέρον της νεαρής Αμερικανίδας για την Σαντορίνη; Να τι μας είπε η Μάουρυ Χάρτυ, Πρόεδρος του Ιδρύματος «Κάνε Μια Ευχή» για την περιοχή της Ουάσιγκτον: «Η ιστορία της Μωρήν δείχνει πως μπορούν να ξεπεραστούν μεγάλες αντιξοότητες. Το ίδιο δείχνουν και οι ιστορίες όλων των παιδιών με τα οποία ερχόμαστε σε επαφή. Η δυναμική αυτή νέα βρέθηκε αντιμέτωπη με ένα σοβαρό πρόβλημα υγείας, του είδους για το οποίο λειτουργεί το Ίδρυμα «Κάνε Μια Ευχή». Της είπαμε ότι θα εκπληρώναμε μια επιθυμία της. Κι εκείνη μας απάντησε ότι θα ήθελε να πάει στην Σαντορίνη. Η Μωρήν αγάπησε την Ελλάδα μέσα από την κινηματογραφική ταινία Μάμα-Μία, την οποία έβλεπε ξανά και ξανά στην διάρκεια της οδυνηρής θεραπείας της». Η γιαγιά της Μωρήν, Ντόροθυ Φέλαν, επίσης θυμάται καλά την ημέρα εκείνη. «Ήρθανε από το Ίδρυμα «Κάνε Μια Ευχή» και της είπαν ότι θέλουν να της δωρίσουν κάτι, ότι ήθελε η ίδια περισσότερο. Η Μωρήν ζήτησε ένα ταξίδι στην Ελλάδα. Όλοι απορήσαμε. Την Ελλάδα; Ναι την Ελλάδα, μας απάντησε, αλλά πρόσθεσε: Δεν θέλω όμως να πάω ακόμα εκεί. Θέλω πρώτα να ξαναποκτήσω μαλλιά. Βλέπετε είχε χάσει τα μαλλιά της από την θεραπεία που έκανε. Κι εμείς είπαμε, εν τάξει χρυσό μου. Τώρα είναι έτοιμη να ταξιδέψει. Της έχουν αφαιρέσει όλο τον καρκίνο. Είναι καθαρή. Προσευχόμαστε να μείνει έτσι για πάντα». Η Μωρήν είναι απόλυτα ικανοποιημένη με την ευχή που διάλεξε. Μιλώντας στην Ελληνική Υπηρεσία της «Φωνής της Αμερικής» είπε πως δεν βλέπει την ώρα να πάει στην Σαντορίνη. «Είδα την ταινία Μάμα-Μία και όλες οι τοποθεσίες στις οποίες γυρίστηκε είναι τόσο όμορφες. Νομίζω πως θα είναι πολύ ωραίο ταξίδι να πάει κανείς στην Ελλάδα. Πιστεύω ότι η επιλογή μου ήταν καλή. Φαντάζομαι ότι θα περάσω ευχάριστα. Ανυπομονώ να πάω. Είμαι σίγουρη πως όλα θα είναι ωραία, ιδιαίτερα τώρα που έχω ξανά μαλλιά. Οπωσδήποτε είναι καλύτερα που θα ταξιδέψω φέτος γιατί πέρσι δεν ήμουνα πολύ καλά. Δεν βλέπω την ώρα να επισκεφτώ όλες τις παραλίες του νησιού. Μου αρέσουνε τα κατάλευκα κτίσματα της Σαντορίνης και οι εκκλησίες με τους γαλάζιους τρούλους. Θέλω να κάνω πολλές περιηγήσεις. Θέλω επίσης να ξεκουραστώ. Δεν μπορώ ακόμα να το πιστέψω πως θα γίνω επίτιμος πολίτης της Σαντορίνης. Είμαι κατενθουσιασμένη από την μεγάλη αυτή έκπληξη». Συγκινημένος ήταν επίσης και ο πατέρας της Μωρήν, Τζον Μαρς που δεν θα ξεχάσει ποτέ την οδυνηρή εμπειρία που έζησε το παιδί του. «Είμαστε πολύ χαρούμενοι για τα όσα κάνουν τόσοι άνθρωποι για μας. Η περιπέτεια της Μωρήν ξεκίνησε πριν δύο χρόνια όταν μια μέρα γυρίζονται από παιγνίδι βόλεϊ μας είπε πως την πονούσε το γόνατο. Η διάγνωση ήταν καρκίνος των οστών. Οι άνθρωποι από το Ίδρυμα «Κάνε Μια Ευχή» μας πλησίασαν λίγο μετά την είσοδο της στο Νοσοκομείο Παίδων για θεραπεία». Η ημέρα της εκπλήρωσης μιας ευχής, φροντίζεται πάντα να είναι ξεχωριστή για κάθε παιδί του προγράμματος και γεμάτη ευχάριστες εκπλήξεις. Μια από τις εκπλήξεις που επιφυλάχτηκαν για την Μωρήν ήταν η ιδιωτική προβολή στην Ελληνική Πρεσβεία ταινίας με τα αξιοθέατα της Σαντορίνης. Ο Πρέσβης κύριος Κασκαρέλης έδωσε επίσης στην Μωρήν και την οικογένειά της αναμνηστικά δώρα από τις αρχές και τους κατοίκους της Σαντορίνης. Άλλη έκπληξη ήταν δύο σημαντικά μηνύματα προς την Μωρήν από την Αθήνα. Το πρώτο το απηύθυνε ο Υπουργός Πολιτισμού Παύλος Γερουλάνος, που είπε μεταξύ άλλων: «Καθώς ετοιμάζεσαι για το ταξίδι σου στην Ελλάδα, θέλουμε Μωρήν να ξέρεις ότι μας τιμά όλους αφάνταστα το ότι διάλεξες να μοιραστείς μαζί μας την ιστορία σου και προσβλέπουμε να σε φιλοξενήσουμε μαζί με την οικογένειά σου στην χώρα μας». Το δεύτερο μήνυμα ήταν από τον Πρέσβη των Ηνωμένων Πολιτειών στην Αθήνα, Ντάνιελ Σμιθ. «Μωρήν, με μεγάλη χαρά η σύζυγός μου Νταϊάν κι εγώ σου στέλνουμε αυτό το μήνυμα προκαταρκτικά του ταξιδιού σου στην Ελλάδα, το καλοκαίρι. Έχοντας ζήσει στην Ελλάδα επί έξη μήνες δεν μας εκπλήσσει καθόλου η ευχή σου να επισκεφτείς την όμορφη αυτή χώρα. Και για μένα είναι η υλοποίηση ενός ονείρου το ότι εκπροσωπώ την Αμερικανική κυβέρνηση σε έναν τόσο θερμό και φιλόξενο τόπο». Οι εκδηλώσεις στην Ελληνική Πρεσβεία συνεχίστηκαν με τραγούδια και χορούς. Πριν τελειώσει το πάρτι, η αξιοθαύμαστη νέα, τα αδέλφια της και οι γονείς της είχανε κιόλας μάθει να χορεύουν Ελληνικούς χορούς. Για την μητέρα της Μωρήν, την Κάρολ, που είδε ξανά την κόρη της τόσο ευτυχισμένη, η εμπειρία θα της μείνει αξέχαστη. «Ο ενθουσιασμός μας είναι απερίγραπτος. Μας κάνετε τόσο περήφανους. Είμαστε ευγνώμονες στο Ίδρυμα «Κάνε Μια Ευχή», στην Πρεσβεία της Ελλάδος και στον λαό της Ελλάδος, που μας αγκάλιασε χωρίς να έχουμε πάει ποτέ στην χώρα του. Όλα αυτά για μας είναι ένα όνειρο. Η Μωρήν ήταν παιδί που δεν είχε αρρωστήσει ποτέ. Και ξαφνικά χτυπήθηκε από καρκίνο. Πέρσι τέτοιο καιρό την ξαναμαθαίναμε να περπατά. Πέρασε στο Νοσοκομείο Παίδων 80 τόσες βραδιές. Τα πάντα έδειχναν πως δεν θα ξαναπαίξει βόλεϊ. Τώρα άρχισε πάλι να παίζει. Κι εκτός αυτού, θα πάμε και στην Ελλάδα. Είναι κάτι σαν θαύμα». Στην πραγματοποίηση του θαύματος συνέβαλε κι ένας ομογενής, ο Μάϊκ Μάνατος, που εθελοντικά βοηθά το Ίδρυμα «Κάνε Μια Ευχή». Μας είπε: «Η Πρόεδρος του Ιδρύματος που ήξερε ότι βοηθάω στην εκπλήρωση επιθυμιών από μέρους αρρώστων ελληνοαμερικανόπουλων μου ζήτησε να βολιδοσκοπήσω κατά πόσον η Ελληνική Πρεσβεία θα μπορούσε να κάνει ένα αποχαιρετιστήριο πάρτι για την Μωρήν. Ανταποκρίθηκα με πολύ μεγάλη χαρά. Γιατί η Ελλάδα και το Ίδρυμα που δίνει κίνητρα ζωής και στιγμές χαράς σε καρκινοπαθή παιδιά, είναι δύο σημαντικά πράγματα στην ζωή μου. Έτσι λοιπόν για μένα η σημερινή μέρα στην Ελληνική Πρεσβεία είχε τεράστια σπουδαιότητα». Όλοι στην Ελληνική Πρεσβεία είχανε βάλει τα δυνατά τους ώστε η μέρα την οποία πέρασε η Μωρήν κοντά τους να είναι μια από τις πιο ευχάριστες της ζωής της. Ο Πρέσβης κ. Κασκαρέλης, μιλώντας στην Ελληνική Υπηρεσία της «Φωνής της Αμερικής», είπε: «Είμαι πραγματικά πολύ συγκινημένος διότι ένα κορίτσι από την Αμερική, το οποίο αντιμετώπιζε τεράστια προβλήματα και τα ξεπέρασε, μια πραγματική αγωνίστρια, επέλεξε ως προορισμό, όταν της προσφέρθηκε ένα δώρο, την Ελλάδα και να περάσει ορισμένες μέρες στο νησί της Σαντορίνης το οποίο, όπως όλοι ξέρετε, είναι ένα από τα ωραιότερα νησιά του Αιγαίου Πελάγους. Θα πάει με την οικογένειά της. Θέλαμε εδώ στην Πρεσβεία με την τελετή που διοργανώσαμε σήμερα να της δώσουμε μια πρόγευση της Ελληνικής φιλοξενίας και μια εικόνα του τι θα συναντήσει εκεί, αν και πιστεύω ότι ξέρει πολύ περισσότερα για την Σαντορίνη κι από εμένα διότι κάθε μέρα στο λαπ-τοπ που είχε στο κρεβάτι της στο νοσοκομείο επί σειρά μηνών, είχε μπροστά της την Σαντορίνη, κι αυτό την ενέπνεε και την αναζωογονούσε». Η ελπίδα όλων τώρα είναι ότι το ταξίδι της Μωρήν Μαρς στην Ελλάδα θα της δώσει το κουράγιο και την δύναμη που χρειάζεται για να ξεπεράσει όλα τα προβλήματα υγείας που αντιμετωπίζει.